У паняцця ёсць і іншыя значэнні, гл. Марочна.

Марочна (балота) (Беларусь)  
ЕльняЕльня
СпораўскаеСпораўскае
МарочнаМарочна
ДзікоеДзікое
ЗванецЗванец
АльманскіяАльманскія
ПрастырПрастыр
ПрыпяцкіяПрыпяцкія
*Латвія*
*Літва*
*Расія*
*Украіна*Вялікія балоты Беларусі

**Балота Марочна** — адно з трох буйнейшых верхавых балот, якія захаваліся ў натуральным стане на Палессі пасля асушальнай меліярацыі. Гэта самае старажытнае балота Беларусі — яго фарміраванне пачалося каля 10 тысяч гадоў назад. Большасць балотных масіваў, якія знаходзяцца навокал яго, цяпер асушана для здабычы торфу.

Агульнае становішча
-------------------

У балота не ўпадае ніводнай рэчкі, і воднае забеспячэнне ажыццяўляецца за кошт атмасферных ападкаў. Амаль з усіх бакоў балота абкружана лясамі. Па краях балота размешчана некалькі масіваў унікальных старых ельнікаў, яны ўяўляюць сабой астравы на значнай адлегласці ад мяжы суцэльнага распаўсюджання елкі. Ва ўсходняй і цэнтральнай частках балота знаходзіцца шэраг буйных парослых лесам мінеральных астравоў. Таўшчыня тарфяной залежы больш 2 метраў. Пераважаюць вярховы і пераходны тыпы балот.

На большай частцы балота гідралагічны рэжым блізкі да натуральнага. У пачатку 1950-х гадоў на балоце было пракопана некалькі асушальных каналаў агульнай даўжынёй каля 20 км, якія да нашага часу дрэнуюць балота. У паўночнай частцы балота гідралагічны рэжым цалкам парушаны ў выніку здабычы торфу.

Флора і фаўна
-------------

На балоце выяўлена 157 відаў наземных хрыбетных жывёл, сярод якіх 30 відаў млекакормячых, 112 відаў птушак (100 відаў гняздуюцца, 12 адзначаюцца пад час міграцыі), 7 — паўзуноў і 8 — земнаводных.

Прыродаахоўная каштоўнасць угоддзя вызначаецца, у першую чаргу, наяўнасцю на гнездаванні шэрагу рэдкіх і ахоўваемых відаў птушак, якія занесены ў нацыянальную Чырвоную кнігу і маюць высокі еўрапейскі ахоўны статус (SPEC): шэры журавель (*Grus grus*), чорны бусел (*Ciconia nigra*), палявы лунь (*Circus cyaneus*), арол-вужаед (*Circaetus gallicus*), сокал-пустальга (*Falco tinnunculus*), сокал-кабец (*Falco subbuteo*), вераценнік вялікі (*Limosa limosa*), вялікі кулон (*Numenius arquata*), беласпінны (*Dendrocopos leucotos*) і жоўтагаловы (*Picoides tridactylus*) дзятлы.

У межах балотнага масіву і па яго перыферыі адзначаны амаль усе буйныя абарыгенныя капытныя — лось (*Alces alces*), дзік (*Sus scrofa*) і казуля (*Capreolus capreolus*). Іх колькасць невысокая, што абумоўлена асаблівасцямі біяцэнатычнай структуры гэтай тэрыторыі. У ельніках, якія прымыкаюць да балота, адзначаны рэдкі для Палескага рэгіёна заяц-бяляк (*Lepus timidus*). Такім чынам, тэрыторыя з'яўляецца адным з самых паўднёвых участкаў распаўсюджання гэтага віду.

З ахоўваемых у Беларусі жывёл зарэгістраваны рысь звычайная (*Felis linx*), барсук (*Meles meles*), балотная чарапаха (*Emys orbicularis*) і мядзянка (*Coronella austriaca*). Даволі верагодным выглядае і пражыванне ў заказніку ахоўваемых відаў кажаноў, аднак даследаванні гэтай групы млекакормячых не праводзіліся.

У складзе флоры выяўлена 5 відаў дзеразы, 6 хвашчоў, 8 папаратнікаў, 3 голанасенных і 527 пакрытанасенных раслін. З іх 7 відаў занесены у нацыянальную Чырвоную кнігу — кадзіла сармацкае (*Mellitis sarmatica*), мнаганожка звычайная (*Polypodium vulgare*), дзярэзачка заліўная (*Lycopodiella inundata*), жаўтазель германскі (*Genista germanica*), расіца прамежкавая (*Drosera intermedia*), асака малакветкавая (*Carex pauciflora*), вярба чарнічная (*Salix myrtilloides*). востракільніца чарнеючая (*Lembotropis nigricans*), плывунец прамежкавы (*Utricularia intermedia*), чысцік прамы (*Stachys recta*), вярба лапландская (*Salix lapponum*) занесены ў Спіс прафілактычнай аховы Чырвонай кнігі РБ.

Вядзецца збор журавін.

Зноскі
------

1. ↑  ptushki.org

Літаратура
----------

* Скарбы прыроды Беларусі — Treasures of Belarusian Nature: Тэрыторыі, якія маюць міжнар. значэнне для захавання біял разнастайнасці /аўт. тэксту і фота А. В. Казулін [і інш]. — 2-ое выд. перапрац. дап. — Мн.: Беларусь, 2005. — 215 с. — Паводле эл. рэсурса ptushki.org

* *Абрамчук А. В.*, *Левы С. В.* Балота Марочна // ГА «Ахова птушак Бацькаўшчыны»: Тэрыторыі важныя для птушак [Электронны рэсурс] — Рэжым доступу:  — Дата доступу: 13.08.2015